  Туспуктэм: Руслан Нуриахметов Азьмуртлэн лулчеберет кичӧлтонъёсъя фондэзлэн кыкетӥ вожвылъяськонэзлы йылпумъянъёс лэсьтӥзы. Удмуртиысь 41 ӵектос грант утӥз. Со сярысь фондлэн вотэсбамаз ивортӥзы. Удмурт егитъёслэн «Шунды» огазеяськонзылэн но Калыкъёслэн эшъяськон юртэгыз ӵош дасям «Акселератор этнокультурных проектов "БУД"» ӵектоссы вожвылъяськонын одӥгез вормисез луэ. Со Удмуртиысь егитъёсты ӵектос ужэ кысконэ, соос пӧлын калык кусыпъёсты юнматонэ, соослэсь мерлыко огазеяськонъёссылэсь ужзэс азинтонэ ӧръяськемын. Акселераторлэн нырысетӥ сессиез 2023-тӥ арын оштолэзе ортчиз ни вал, табере, грант утыса, солэн ужэз азьланьтӥськоз. « Та проект кылдытэмын со понна, мед соос (егитъёс) ужалозы но йӧскалык политикае мед пыриськозы шуыса, малы ке шуоно, туэ Егитъёслэн арзы бере, соосты но кулэ сьӧрамы кыскыны, мерлыко огазеськонъёслэн азьветлӥсьёссылы воштӥсьёс будэтоно » Алина Чернова, «Акселератор этнокультурных проектов "БУД"» ӵектослэн кивалтӥсез Котькуд толэзь егитъёслы мастер-классъёс радъялозы, соос огазеяськонъёсын ужэз азинтыны, команда люканы, ивортодэт вӧлметын (пространствоын) ачид сярысь вераны дышетскозы. Егитъёслэн мерлыко огазеяськонъёсысьтызы актив бичалозы, соос понна 2 нуналъем бадӟым семинар ортчоз, кытын егитъёсын наставникъёс ӵектосъёс но огазеяськонэз азинтон стратеги бордын ужалозы. Ар пумын соос дасям ужъёсынызы тодматозы. Этнокультурной дышетонъя но мерлыко кичӧлтонъёсъя «АРТЭ» центрлэн «Региональный корпус этноволонтеров Удмуртии» ӵектосэз озьы ик грант утӥз. Со улсын егитъёслы этноволонтёр, этномедиа удысъёсын ужаны, ӵектосъёс гожъяны, йӧскалык лулчеберетъя ужрадъёс дасяны дышетскозы. «Куара» огазеяськонлэн «Удмуртская семейная медиастудия Аныкай» ӵектосэз но вормисе потӥз. Егит удмурт семьяос нылпиослы анай кылын блогъёс кылдытон бордын ужалозы. «Удмурт Кенеш» огазеяськонлэн «Этноязыковой центр "Билингва"» ӵектосэз но вормисьёс пӧлын. Со Удмуртиын улӥсь калыкъёслэсь анай кылзэс утёнлы но азинтонлы сӥземын. Ӵектос улсын дышетӥсьёс, анай-атайёс но соослэн 2-10 аресъем пиналъёссы пӧлын ужрадъёс ортчозы, кудъёсыз пыр соос кылэз шудон но творчество пыр дышетозы. Тодэ вайытом, Удмуртиысь 41 ӵектос Азьмуртлэн лулчеберет кичӧлтонъёсъя фондэзлэн нырысетӥ вожвылъяськоназ вормиз. Тегъёс: грантъёс Азьмуртлэнгрантъёсъяфондэз вожвылъяськон Удмуртия  